Samferdselsministeren: Uaktuelt å forhandle bort ny E18
Midt oppe i sluttforhandlingene om de nye vei- og baneprosjektene i Oslopakke 3, finner samferdsels-statsråden grunn til å understreke regjeringens standpunkt. – Jeg vil ikke kommentere ting i detalj, men jeg kan slå fast at det er uaktuelt å forhandle bort E18, sier Solvik-Olsen til VG. Han følger de pågående forhandlingene med interesse, og har merket seg Oslo-byrådet ved Ap/SV og miljøbyråd Lan Marie Berg (MDG) sin motstand mot en ny E18 i forhandlingene. Les også: Ingen vei utenom ny E18 for miljø-Lan – Ap og MDG må snart se hvilke kjøretøy fremtiden bringer og at vi ikke løser folks transportbehov for å opprettholde kø inn i evigheten, sier Solvik-Olsen. Han mener utviklingen med stadig flere utslippsfrie kjøretøy er med på å bygge oppunder behovet for en ny E18 på landets mest brukte reisestrekning i fremtiden. Les også: MDG-Lan truet med å forlate Raymond ved utbygging av E18I de pågående forhandlingene om Oslopakke 3 skal det tirsdag ha blitt diskutert et forslag fra Arbeiderpartiets representant Andreas Halse og byrådet i Oslo, som innebærer at del 1 av en ny E18 - fra Lysaker (Oslo grense) forbi Fornebu og til Ramstadsletta i Bærum vrakes. VGs lederkommentar: Vi trenger nye E18 Til gjengjeld kunne Oslo-byrådets representant godta at ny E18 «del 2» fra Ramstadsletta/Høvik forbi Sandvika til Slependen (grensen mellom Asker og Bærum) bygges. VG kjenner til at både Akershus sine representanter i forhandlingsutvalget og staten synes dette forslaget ikke er realistisk. Dermed er avstanden før et nytt møte torsdag fortsatt stor mellom partene i forhandlingene. Mye tyder på at styringsgruppen for Oslopakke 3 trenger enda mer tid på seg til å finne løsninger. Også på nivået på bompengene gjenstår det ennå mye arbeid for å komme til en løsning, får VG opplyst. Derfor er det allerede satt av tid til nye møter i neste uke etter pinsehelgen og 17.mai.Samferdselsminister Ketil Solvik Olsen har ingen tro på å skrote del 1 av ny E18, der anleggsarbeidet er planlagt igangsatt først. – Det er naturlig at vi bygger ut i den rekkefølge som er faglig anbefalt og som løser flest problemer, og ikke i den rekkefølge som passer historiefortellingen til enkelte politikere, sier Solvik-Olsen. Han deltar ikke selv i de opphetede forhandlingene om Oslopakke 3 som pågår nå. Derfor vekker det oppsikt når han uttaler seg så tydelig om at planene om ny E18 ikke skal rokkes ved.Byrådsleder Raymond Johansen (Ap) i Oslo sier til VG at han er sjokkert over samferdselsministerens uttalelser. – Jeg er sjokkert over at samferdselsministeren blander seg direkte inn i interne forhandlinger som pågår mellom partene om Oslopakke 3. Dette skjer til tross for at statsministeren så sent som i Stortingets spørretime 4. mai sa at regjeringen kom til å følge opp Oslo og Akershus' felles løsninger for E18, sier Raymond Johansen til VG. Han mener det er utidig og utenfor enhver politisk forhandlingspraksis å uttale seg om et internt forhandlingsforslag på denne måten. Les også: Ny skisse: 27.600 kroner året for å passere bomringen i Oslo – Det er veldig lite konstruktivt at samferdselsministeren griper inn på denne måten, kritiserer Raymond Johansen, som heller ikke selv deltar i forhandlingene. Men er representert med miljøbyråd Lan Marie Nguyen Berg (MDG) og Andreas Halse fra Oslo Ap. Raymond Johansen minner Solvik-Olsen om at byrådet ved Ap har fremmet et kompromissforslag som det nå forhandles om. – Vi har kommet svært langt i forhandlingene om både vei og kollektivprosjektene, og opplever at det er bevegelse i spørsmålet om E18. Da er det svært lite konstruktivt at samferdselsministeren griper direkte inn i og forsøker å diktere et forhandlingsresultat, tordner Johansen.– Bør ikke en fagstatsråd kunne involvere seg i forhandlingene om landets kanskje største vei- og baneprosjekt? – Jo, men han har jo anledning til det. Først skal jo partene komme frem til et resultat. Nå tråkker han rett opp i en prosess som var inne på et konstruktivt spor mellom partene. Dette er veldig uvanlig at en statsråd gjør, svarer Raymond Johansen. Han sier at samarbeidsklimaet er veldig bra mellom Oslo-byrådet og naboen, Akershus fylkeskommune ved fylkesordfører Anette Solli (H). – Har du som byrådsleder for Ap latt MDG fått for stor innflytelse når dere vil fjerne deler av et veiprosjekt som er planlagt over flere tiår? – Oslo Ap har et meget ambisiøst klimaprogram. Byrådet har også en svært fremtidsrettet og bærekraftig byrådserklæring som vi står samlet om, svarer Johansen. – Har ikke samferdselsministeren et poeng når han sier at dere må hensynta at fremtidens kjøretøy vil medføre mindre utslipp på en ny E18? – Selvfølgelig vil vi få biler med mindre utslipp. Derfor er også deler av E18-prosjektet blitt umoderne. Elon Musk har sagt det: Vi får førerløse biler om få år. Trafikkmønsteret blir helt annerledes. Derfor må vi også spørre oss om det er riktig å bruke rundt 40 milliarder kroner på en ny E18 med 120 kroner ekstra for hver bompassering, svarer Raymond Johansen.
Samferdselsminister Ketil Solvik-Olsen (Frp) slår fast at en ny E18 skal bygges vestover fra Oslo gjennom Bærum og Asker. Byrådsleder Raymond Johansen (Ap) er sjokkert over statsrådens innblanding.